અમારા સહયોગી અખબાર ટાઈમ્સ ઑફ ઇન્ડિયા સાથેની વાતચીતમાં ગાઈતોન્ડેએ જણાવ્યું, “સેન્સર બોર્ડ અમને પત્ર લખીને જણાવશે કે અમારે ફિલ્મમાં શું સુધારવા જેવું છે. અમને જણાવવામાં આવ્યું છે કે અમે સબટાઈટલ્સ સુધારીએ પછી કમિટી ફરીથી ફિલ્મ જોશે.” જો કે ફિલ્મના ડિરેક્ટર આ વાતથી ખુશ નથી. તેમણે ગુજરાતી ડાયલોગ્સને અંગ્રેજીમાં ટ્રાન્સલેટ કરતી વખતે થોડી છૂટ લીધી હતી. ડિરેક્ટરે જણાવ્યું, “ગુજરાતી ડાયલોગ્સ અને કહેવતોને અંગ્રેજીમાં ટ્રાન્સલેટ કરવાના બદલે મેં તેની નજીકના અંગ્રેજી શબ્દો પસંદ કરવાનો પ્રયત્ન કર્યો છે. વાંધાજનક વસ્તુ તો એ છે કે સેન્સર બોર્ડે અધવચ્ચેથી આ ફિલ્મ જોવાનું બંધ કરી દીધું હતું.”